སྔན་ཆོད་འཇིགས་མེད་གླིང་པའི་དངོས་སློབ་འབར་ཆུང་འཇིགས་མེད་གོ་ཆ་ལ་དབུས་གཙང་ནས་དགེ་བཤེས་ཤིག་གིས་རྡོ་རྗེ་འཆང་དང་དགོངས་སྤྱོད་མ་མཉམ་ན་སྔགས་ཆས་གོན་ནས་རལ་བ་འཇོག་མི་རིགས་པའི་རྩོད་པ་བྱས་པ་ལ།ཁོང་གིས་ཤཱཀྱ་ཐུབ་པ་དང་དགོངས་པ་མ་མཉམ་ན་ཆོས་གོས་གྱོན་མི་རུང་བའི་ཁྱབ་འགྲིགས་འཕངས་པ་རེད།རྟགས་འདི་ཚོ་ཡང་སྤྱིར་བཏང་གི་དབང་དུ་བྱས་ན་ནི།དེ་དང་དེ་དག་གི་རྗེས་སུ་ཞུགས་པའི་དམ་ཚིག་གི་རྟེན་ཙམ་མཚོན་པ་ལས་སོ་སོ་ལ་ལྟ་དགོངས་ཁྱད་པར་བ་ཡོད་པ་དང་།ཚོགས་ཀྱི་སྤྱོད་པའི་ཉེ་རྒྱུ་སོགས་ཀྱི་བརྟུལ་ཞུགས་ཁས་བླངས་པ་དེ་འདྲ་གཏན་ནས་མ་རེད།རང་ཉིད་རབ་བྱུང་དང་བཙུན་པ་ཡིན་འདོག་སྟོན་སྐབས་ཀྱང་འདི་དག་གི་ཐད་ལྟ་ཚུལ་འདི་ག་རང་ཡིན།ཐ་ན་རང་རེ་རྙིང་མའི་ཕྱོགས་ལ་དར་བའི་སེར་ཁྱིམ་པ་གྲྭ་ཆས་གྱོན་མཁན་དེ་ཚོ་ལ་ཡང་ལོག་མཐོང་མེད་པར་ཆགས་མེད་རིན་པོ་ཆེ་སོགས་ཀྱི་གསུངས་པ་ལྟར་དགོས་པ་རྒྱུ་མཚན་ཡོད་པ་ཞིག་ཏུ་མཐོང་གིན་ཡོད།ཚུལ་ཁྲིམས་འཆལ་བས་མུ་མཐུད་རབ་བྱུང་གི་རྟགས་མ་དོར་བ་ལ་ཉེས་པ་ཡོད་པའི་ལུང་འདྲེན་མང་པོ་ཕྱོགས་སྒྲིག་བྱས་པ་དེ་འདྲ་མཇལ་བྱུང་།དེ་ནང་བཞིན།ཚུལ་ཁྲིམས་འཆལ་བའི་དགེ་སྦྱོང་གི་རྟགས་བཙན་གྱིས་འཕྲོགས་པའི་ཉེས་དམིགས་དང་འབྲེལ་བའི་ལུང་ཀླུ་སྒྲུབ་ཀྱི་མདོ་ཀུན་ལས་བཏུས་པ་རུ་དྲངས་པ་དེ་ཚོ་ཕྱོགས་སྒྲིག་བྱས་པ་ཡིན་ན་དེ་ལས་ལྡབ་མང་པོས་མང་བ་ཡོད་པ་རེད།དེས་ན་དེ་ཚང་མ་སྐབས་དོན་དང་འབྲེལ་བའི་ཐོག་ནས་སྤང་བླངས་དགོས་པ་ཞིག་ཡིན་པ་འདྲ།ང་ལ་ནི་དེའི་སྐོར་ལ་ཚིག་ཐག་ཆོད་པོའི་སྐད་ཆ་དང་ལངས་ཕྱོགས་གང་ཡང་མེད།